Kristen Touborg (SF), 2006-02-01:
Efter SF’s opfattelse bør slagtedyr slagtes på nærmeste slagteri.
Derfor er vi nødt til at finde andre måder at sikre, at dyrevelfærden i forbindelse med transport er bare nogenlunde rimelig.
Dels vil en udvidet kontrol give en mulighed for det, dels vil den kunne fjerne den indkalkulerede driftsudgift, som jeg godt vil kalde det, sådan som det fungerer i øjeblikket.
Når der ikke bliver kontrolleret mere end 2,53 pct. af de transporter, der foregår – det er 2004tal, jeg bruger – er det i virkeligheden en god forretning at overlæsse, fordi risikoen for at blive opdaget absolut er til at overse.
I øvrigt er bøderne heller ikke særlig store, så det er forholdsvis nemt at lave det regnestykke, hvis man ingen samvittighed har med hensyn til dyrevelfærd, at man rolig kan læsse nogle flere på, fordi det stadig væk vil være en rigtig god forretning.
Og det er dog heldigvis også sådan, at alle partierne i Folketinget jo er enige om, at det skal vi have kigget på.
Jeg tror, det er vigtigt at være opmærksom på, hvordan den præventive virkning kan være.
Risikoen for at blive opdaget skal vi have væsentlig øget, ellers tror jeg faktisk ikke rigtig, vi når nogen vegne i det her projekt.
Jeg vil godt rundt omkring det med risikomomentet.
For det er jo rigtigt, som flere ordførere har sagt, at nu bliver kontrollen i procent stærkt forøget.
Men jeg er også opmærksom på, at dyretransporterne rent faktisk også bliver stærkt forøgede.
Inden for få år er dyretransporterne blevet fordoblet, og derfor skal der virkelig sættes noget ind, hvis man skal sikre, at man kan nå frem til, at der er en ordentlig præventiv virkning af den kontrol, man udfører.
Jeg synes vel nok, at både ministeren og flere ordførere, ordførerne fra Venstre og De Konservative, lægger en del op til at frede vognmanden og skubbe en meget stor del af ansvaret over på chaufførerne, hvis der sker nogle ting.
Jeg kan egentlig kun sige, at efter vores opfattelse, er der jo sådan set ikke noget i vejen for, at så vel chaufføren som vognmanden har ansvaret.
Det kan faktisk med rimelighed placeres begge steder.
Dermed vil man nemlig undgå, at vognmanden kan begynde at spekulere i bare at ansætte nogle andre chauffører eller i, at han i øvrigt også godt kan presse dem lidt, fordi det jo er jo dem, der står med ansvaret, når det kommer til stykket.
Der har så været en debat her i dag om, hvorvidt man kan nå at få lavet lovforslag i indeværende periode.
Ministeren sagde, at der skulle være en høringsperiode på mindst 4 uger.
Det er jeg meget enig i er et rigtig godt princip.
Jeg vil dog godt spørge ministeren, hvor mange lovforslag regeringen har sendt til høring med kortere frist end 4 uger i denne samling.
Så det er i hvert fald ikke alle, der er til høring i 4 uger.
Jeg har også sådan vurderet lidt på, om jeg skal opfatte ministerens udsagn sådan, at regeringen ikke kommer med nye lovforslag efter den 1. marts i år.
Det vil jeg jo nok se, før jeg tror det.
Så jeg kan kun opfatte det her sådan, at man alligevel ikke – måske især fra Venstres side – er helt indstillet på at køre det her igennem og nå et ordentligt resultat så hurtigt som muligt.
Jeg kan også sige, at der er et flertal her i Folketinget, som vil noget på det her område og vil det rimelig hurtigt.
Derfor synes jeg alt i alt, at det er en god dag for dyrevelfærdssagen i dag.